Document ID: 32005D0060

KOMISSION PÄÄTÖS,
tehty 20 päivänä tammikuuta 2005,
eläinten terveyttä koskevista vaatimuksista sekä mehiläisten ja kimalaisten (Apis mellifera & Bombus spp.) terveystodistuksista tietyistä kolmansista maista tuonnin yhteydessä tehdyn komission päätöksen 2003/881/EY muuttamisesta Amerikan Yhdysvaltojen osalta
(tiedoksiannettu numerolla K(2004) 5567)
(ETA:n kannalta merkityksellinen teksti)
(2005/60/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa, siltä osin kuin niitä eivät koske direktiivin 90/425/ETY liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset, 13 päivänä heinäkuuta 1992 annetun neuvoston direktiivin 92/65/ETY (1) sekä erityisesti sen 17 artiklan 2 kohdan b alakohdan ja 3 kohdan a alakohdan sekä 19 artiklan b kohdan,
sekä katsoo seuraavaa:
(1)
Komission päätöksessä 2003/881/EY (2) säädetään eläinten terveyttä koskevista vaatimuksista sekä mehiläisten ja kimalaisten (Apis mellifera ja Bombus spp.) terveystodistuksista tietyistä kolmansista maista tuonnin yhteydessä.
(2)
Pieni pesäkuoriainen (Aethina tumida) ja Tropilaelaps-punkki (Tropilaelaps spp.) ovat eksoottisia tuholaisia, jotka ovat vahingollisia mehiläisille ja jotka ovat levinneet moniin kolmansiin maihin aiheuttaen vakavia ongelmia mehiläistuotannolle. Jotta kyseisten tuholaisten leviäminen Euroopan unioniin voidaan estää, päätöksessä 2003/881/EY säädetään elävien mehiläisten ja kimalaisten tuontia koskevista suojatoimenpiteistä.
(3)
Kun otetaan huomioon näiden tuholaisten ominaispiirteet ja se, että Maailman eläintautijärjestö (OIE) ei ole vahvistanut velvoittavaa standardia näistä tuholaisista ilmoittamiseksi, Euroopan unioniin lähetettäväksi tarkoitettujen elävien emojen tuontiin sovelletaan vaatimusta, jonka mukaan viejänä olevan kolmannen maan koko alueella on oltava voimassa velvollisuus ilmoittaa pienestä pesäkuoriaisesta ja Tropilaelaps-punkista. Yhdysvaltain toimivaltainen viranomainen (APHIS - Animal and Plant Health Inspection Service) on ilmoittanut komission yksiköille, että tämä ei ole käytäntö kaikissa Yhdysvaltain osavaltioissa. Tämän vuoksi Yhdysvallat pyysi komissiota myöntämään poikkeuksen, jolla sallitaan elävien emojen tuonti Havaijin osavaltiosta, joka sijaitsee maantieteellisesti erillään muista Yhdysvaltain osavaltioista ja jossa ilmoitusvelvollisuus on voimassa.
(4)
Yhdysvaltain toimivaltainen viranomainen toimitti kaikki vaaditut tiedot mehiläisten terveystilanteesta Havaijin osavaltiossa ja korosti samalla, että maan alueelle ei ole tuotu mehiläisiä vuodesta 1985 lähtien ja että valvontaohjelmia mehiläistautien sekä pienen pesäkuoriaisen (Aethina tumida) ja Tropilaelaps-punkin (Tropilaelaps spp.) toteamiseksi toteutetaan säännöllisin väliajoin.
(5)
Kun otetaan huomioon Havaijin osavaltion erityinen maantieteellinen sijainti ja mehiläistautitilanne, tällaisia eristyksissä olevia alueita varten olisi otettava käyttöön järjestelmä, joka sallii asianmukaisten poikkeusten myöntämisen alueittain, ja tällainen poikkeus olisi myönnettävä Havaijin osavaltiolle, jotta eläviä mehiläisemoja ja eläviä kimalaisemoja voidaan tuoda yksinomaan kyseisestä osasta Yhdysvaltoja.
(6)
Päätöksen 2003/881/EY 1 artikla ja liitteet olisi muutettava vastaavasti.
(7)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2003/881/EY seuraavasti:
1)
Korvataan 1 artikla seuraavasti:
”1 artikla
1. Jäsenvaltiot voivat sallia direktiivin 92/65/ETY mukaisen mehiläisten ja kimalaisten (Apis mellifera ja Bombus spp.) tuonnin edellyttäen, että seuraavat vaatimukset täyttyvät:
-
ne tulevat liitteessä III olevassa 1 osassa luetelluista kolmansista maista tai niiden osista,
-
niiden mukana on liitteessä I olevan mallin mukainen terveystodistus, ja ne ovat kyseisessä mallissa vaadittujen takeiden mukaiset, ja
-
lähetyksessä on emon lisäksi enintään 20 työläistä yhdessä mehiläis- tai kimalaisemon häkissä.
2. Jäsenvaltiot voivat sallia 1 kohdassa tarkoitettujen mehiläisten ja kimalaisten (Apis mellifera ja Bombus spp.) tuonnin kolmannesta maasta ainoastaan, jos esikotelomätä, pieni pesäkuoriainen (Aethina tumida) ja Tropilaelaps-punkki (Tropilaelaps spp.) ovat ilmoitettavia tauteja ja tuholaisia kyseisen kolmannen maan koko alueella.
Mehiläisten ja kimalaisten tuonti on poikkeuksellisesti sallittu liitteessä III olevassa 2 osassa luetellusta kolmannen maan osasta, joka sijaitsee maantieteellisesti ja epidemiologisesti eristyksissä. Sovellettaessa tällaista poikkeusta mehiläisten tuonti kyseisen kolmannen maan alueen muista osista, joita ei ole lueteltu liitteessä III olevassa 2 osassa, jää automaattisesti soveltamisalan ulkopuolelle.
3. Ennen kuin emot saatetaan kosketuksiin paikallisten yhdyskuntien kanssa, ne siirretään uusiin häkkeihin ilmoitetussa määräpaikassa, jossa pesät on asetettava viralliseen valvontaan.
4. Häkit, työläiset ja muu emon mukana alkuperämaana olleesta kolmannesta maasta saapunut materiaali lähetetään laboratorioon, jossa ne tutkitaan pienen pesäkuoriaisen ja sen munien tai toukkien esiintymisen sekä Tropilaelaps-punkin esiintymisen varalta. Laboratoriokokeiden jälkeen kaikki materiaali on hävitettävä.”
2)
Korvataan liite I tämän päätöksen liitteellä I.
3)
Lisätään liitteeksi III tämän asetuksen liite II.
2 artikla
Tätä päätöstä sovelletaan 7 päivästä helmikuuta 2005.
3 artikla
Tämä päätös on osoitettu kaikille jäsenvaltioille.
Tehty Brysselissä 20 päivänä tammikuuta 2005.

Labels: 3
18
6